‘ગુજરાતીલૅક્સિકોન’ ટીમ દ્વારા ગુજરાતીલૅક્સિકોન સાઇટની ત્રીજા વર્ષની પૂર્ણાહુતિ પ્રસંગે આ સાઇટને નવા રૂપરંગ સાથે રજૂ કરવામાં આવી છે. જેમાં ગુજરાતી-ગુજરાતી શબ્દકોશ, ગુજરાતી-અંગ્રેજી શબ્દકોશ, અંગ્રેજી-ગુજરાતી શબ્દકોશ, વિરુદ્ધાર્થી શબ્દકોશ, રૂઢિપ્રયોગ, કહેવતો, પર્યાયવાચી શબ્દો, શબ્દસમૂહ માટે એક શબ્દ વગેરે જેવા અનેક પાસાંઓને આવરી લીધા છે. ગુજરાતીલૅક્સિકોનની પ્રથમ આવૃત્તિને પ્રગટ થતાં ૨૦ વર્ષનો સમયગાળો લાગ્યો હતો જ્યારે સાર્થ પ્રોજેક્ટને પૂર્ણ થતાં ૨ વર્ષ લાગ્યા હતાં જ્યારે 'ભગવદ્ગોમંડલ'ને પૂર્ણ થતાં માત્ર ૧૧ માસનો સમયગાળો લાગ્યો છે. ગુજરાતી-ગુજરાતી શબ્દકોશની સમગ્ર પ્રવિષ્ટિની ચકાસણીનું કાર્ય ગૂજરાત વિદ્યાપીઠના કોશ વિભાગે કરી આપેલ છે અને તે માહિતી સાચી છે તેનું પ્રમાણપત્ર ગૂજરાત વિદ્યાપીઠ દ્વારા ગુજરાતીલૅક્સિકોનને આપવામાં આવ્યું છે. વળી તેમાં દર અઠવાડિયે પ્રસિદ્ધ થતી કોયડાની રમત રમવાની પણ મઝા આવી જાય છે. આ ઉપરાંત સાહિત્ય વાચન–રસિયાઓને માટે પણ વિવિધ સાહિત્યિક સામયિકો જેવાં કે ઓપિનિયન, માતૃભાષા, સન્ડે-ઇ-મહેફિલ વગેરે ‘ગુજરાતી લૅક્સિકોન’ સાઇટ પર ઉપલબ્ધ છે. આ ઉપરાંત બીજા અનેક નાનામોટા ફેરફારો તમે સાઇટની રૂબરૂ મુલાકાત લઈ જાણી અને માણી શકો છો. ગુજરાતીલૅક્સિકોનનું ધ્યેય માત્ર આટલું જ નથી પરંતુ ભાષાના વિવિધ એકમોને સમાવવા માટે તે હંમેશા કાર્યરત રહે છે. ટૂંકસમયમાં જ આપ આ માહિતીથી વાકેફગાર થશો.